Doc. Ing. **Ján Oparty**, ArtD. (\* 21. máj 1949 Trstená) je producent, scenárista, režisér dokumentárnych filmov a pedagóg.

Životopis
---------

Je absolventom réžie a scenáristiky dokumentárnych filmov na Divadelnej fakulte VŠMU. Po skončení štúdia pracoval v rokoch 1982-1992 v Štúdiu krátkeho filmu Slovenskej filmovej tvorby v Bratislave. V osemdesiatych rokoch sa vyprofiloval ako režisér populárno-vedeckých filmov a v roku 1984 debutoval dielami *Hľadať spôsob* a *Pánska jazda*. Ich prínosom bolo najmä tematické obohatenie tvorby, nakoľko v tom čase sa dokumentárny film nachádzal v období stagnácie. Snímka *Pánska jazda* rozpráva o skupine robotníkov, ktorí namiesto dovolenky išli na žatevnú brigádu. Ďalším filmom boli *Spomienky na minulosť* (1985), kde zobrazil portrét rázovitého dedinského vynálezcu. Opartyho harmonizujúci prístup však odbúraval konkrétnu výnimočnosť a rozpornosť detailov a spracovanie obrúsilo hrany potencionálnych konfliktov. V roku 1989 nadviazal na tendenciu skúmania stavu spoločnosti a to snímkou *Skutočný príbeh*. Rozvíjal v nej tému nekompetencie, ľahostajnosti a lajdáctva na vysokej škole, čím poodhalil príčiny zaostávania slovenskej vedy. Dokumentaristicky sa pripomenul aj v roku 1993, kedy natočil film *Stanko Mužík* a nadviazal tak na emotívne sugestívne snímky Petra Solana z druhej polovice sedemdesiatych rokov o mentálne postihnutých ľuďoch. V roku 1992 založil spoločnosť ALEF Studio. Okrem iného produkoval dokument Sahry Karimi o získavaní osobnej slobody v Afganistane, s názvom *Afganské ženy za volantom*. Snímka získala ocenenie za najlepší dokument na festivaloch Jeden svet, Ekofilm, Sole Luna a špeciálnu cenu poroty na festivale Miradasdoc. Ján Oparty od roku 2002 pedagogicky pôsobí na Filmovej a televíznej fakulte VŠMU v Bratislave. Od 13. mája 2013 je členom vedenia Slovenskej filmovej a televíznej akadémie. Jeho najnovší dokument *Skala útočišta* o obnove stredovekého kláštora je v postprodukcii. Ako producent pripravuje s režisérom Ivom Trajkovom a scenáristom Ondrejom Šulajom historický film o Cyrilovi a Metodovi, *Anjelský obraz*.

Filmografia
-----------

### Režisér

* *Hľadať spôsob* (1984)
* *Pánska jazda* (1984)
* *Skutočný príbeh* (1989)
* *Stanko Mužík* (1993) - námet, scenár, réžia
* *Chatam Sofer Memorial* (2002) - námet, scenár, réžia

### Producent

* *Priatelia bez slov* (1996)
* *Dubček, muž Pražskej Jari*, rež. Juraj Lihosit (1996)
* *Handel's Last Chance* (Handlova posledná šanca) (1996)
* *Liszt’s Rhapsody* (Lisztova rapsódia) (1996)
* *Rossini's Ghost* (Rossiniho duch) (1996)
* *Witmanovi chlapci* (1997)
* *Jedna zima pánu Bohu za chrbtom* (1998)
* *Winslow Homer: An American Original* (Winslow Homer: americký originál)
* *Degas and the Dancer* (Degas a tanečnica) (1999)
* *Monet: Shadow and Light* (Monet: svetlo a tieň) (1999)
* *Mary Cassatt: American Impressionist* (Mary Cassatt, americká impresionistka) (1999)
* *Rembrandt: Fathers and Sons* (Rembrandt: otcovia a synovia) (1999)
* *Goya: Awakened in a Dream* (Goya: prebudený vo sne) (1999)
* *Afganské ženy za volantom* (2009)

Referencie
----------

1. ↑  Macek V.: *K dejinám slovenského dokumentárneho filmu*. Bratislava: Slovenský filmový ústav - národné kinematografické centrum, 1992, s. 91.
2. ↑  Macek V.: *K dejinám slovenského dokumentárneho filmu*. Bratislava: Slovenský filmový ústav - národné kinematografické centrum, 1992, s. 93.
3. ↑  Macek V. - Paštéková J.: *Dejiny slovenskej kinematografie*. Martin: Osveta, 1997, s. 512.

Externé odkazy
--------------

* Ján Oparty v Česko-Slovenskej filmovej databáze